አልጄሪያ ከኢትዮጵያ ጋር ያላትን ሁለንተናዊ ግንኙነት ይበልጥ አጠናክራ እንደምተቀጥል ገለጸች
አዲስ አበባ ፣ መስከረም 30/2006 (ዋኢማ) – አልጄሪያ ከኢትዮጵያ ጋር ያላትን ሁለንተናዊ ግንኙነት ይበልጥ አጠናክራ መቀጠል እንደምትፈልግ የአገሪቱ የውጭ ጉዳይ ሚኒስቴር አስታወቁ። የኢፌዴሪ የውጭ ጉዳይ ሚኒስትር ዶክተር ቴድሮስ አድሓኖም የአልጄሪያ አቻቸውን ዛሬ ከሰዓት በኋላ በጽህፈት ቤታቸው ተቀብለው አነጋገረዋል። የውጭ ጉዳይ ሚኒስትሩ ዶክተር ቴድሮስ በዚህ ጊዜ እንዳሉት በሁለቱ ሀገራት መካከል ያለው የኢኮኖሚ ትብብር ለማጎልበት ኢትዮጵያ ቁርጠኛ ሆና እየሰራች ነው። አልጄሪያውያን ባለኃብቶች ኢትዮጵያ ውስጥ በተፈጠረው ምቹ የኢንቨስትመንት ዕድል ተጠቅመው ኃብታቸውን እንዲያፈሱና ራሳቸውን ተጠቃሚ እንዲያደርጉ የአልጄሪያ መንግሥት ድጋፍ እንዲያደርግም ጠይቀዋል። የአልጄሪያው የውጭ ጉዳይ ሚኒስትር ራምታኔ ላማምራ በበኩላቸው በሁለቱ ሀገራት መካከል ያለው ስትራቴጂካዊ አጋርነት ይበልጥ ለማጠናከር መንግሥታቸው ከኢትዮጵያ ጋር በቅርበት እንደሚሰራ ገልጸዋል። በተለይ በንግድና ኢንቨስትመንት ረገድ አልጄሪያ ከኢትዮጵያ ጋር ያላትን ግንኝነት በስፋት በማስቀጠል የተጠናከረ ኢኮኖሚያዊ ትስስር ለመፍጠር እንደምትሰራ አስረድተዋል። ባለፈው ሰኔ ወር በዶክተር ቴድሮስ አድሓኖም የተመራው የኢትዮጵያ የልዑካን ቡድን በአልጀርስ የሥራ ጉብኝት ባደረገበት ወቅት የተፈረመው የሁለቱ ሀገራት የሚኒስትሮች የጋራ ኮሚሽንና የኢኮኖሚ ትብብር ስምምነት ተግባራዊ እንዲሆን ሀገራቸው እንደምትፈልግ ገልጸዋል። የስምምነቶቹ ተግባራዊ መሆን በሁለቱ አጋር መካከል የተጀመሩት ሁለንተናዊ ግንኙነቶች እንዲጠናከሩ በማድረግ ረገድ ከፍተኛ አስተዋጽኦ እንደሚኖረው ተናግረዋል። ኢትዮጵያ የዕጽዋት ኃብቷን ለመጠበቅና ለመቆጣጠር የምታደርገውን ሁሉን አቀፍ ጥረት አልጄሪያ ለመደገፍ ዝግጁ መሆናንም ሚኒስትሩ አመልክተዋል። የልጄሪያው የውጭ ጉዳይ ሚኒስትር ላማምራ ኢትዮጵያ በልጀርስ ኤምባሲዋን ለመክፈት እያደረገች ያለውን እንቅስቃሴ የሁለቱን ሀገራት ግንኙነት ወደላቀ ደረጃ የሚያሸጋግር በመሆኑ ጥረቱ እንዲፋጠን ጠይቀዋል። አልጄሪያ በተባበሩት መንግሥታት ድርጅት የሰብዓዊ መብት ኮሚቴ ሆና እንድትመረጥ ሀገራቸው የኢትዮጵያን ድጋፍ እንደምትሻም ጠቁመዋል። የውጭ ጉዳይ ሚኒስትር ዶክተር ቴድሮስ በበኩላቸው ኢትዮጵያ በአልጀርስ ኤምባሲዋን ለመክፈት እያደረገች ያለው ጥናት ተጠናቆ በመጪው ዓመት ይከፈታል የሚል እምነት እንዳላቸው ገልጸዋል። ሁለቱ ሚኒስትሮች በቅርቡ በአዲስ አበባ በሚካሄደው የአፍሪካ ኅብረት አስቸኳይ የመሪዎች ስብሰባና በዓለም አቀፉ የወንጀል ችሎት ዙሪያ በጥልቀት መክረዋል። ሚኒስትሮቹ በአሕጉራዊና አካባቢያዊ ጉዳዮች ዙሪያ በተለይም በሞሮኮና በሰሃራዊ ዓረብ ሪፓብሊክ መካከል ያለው አለመግባባት በቀጣናዊ ውህደት ላይ ስለፈጠረው አሉታዊ ጫና ተወያይተዋል። እንደ ኢዜአ ዘገባ አምባሳደር ራምታኔ ላማምራ በአፍሪካ ኅብረት የሠላምና ፀጥታ ኮሚሽነር ሆነው ሲያገለግሉ ከቆዩ በኋላ በቅርቡ የአልጄሪያ የውጭ ጉዳይ ሚኒስትር ሆነው መሾሟቸው የሚታወቅ ነው።